Гандлёва-вытворчая ўправа пры Міністэрстве абароны

**«Гандлёва-вытворчая ўправа пры Міністэрстве абароны»** — дзяржаўнае прадпрыемства Беларусі, заснаванае ў 1992 годзе ў якасьці аддзелу гандлю Міністэрства абароны Беларусі.

На 2024 год налічвала 221 кропку гандлю, грамадзкага харчаваньня і побытавых паслугаў, у тым ліку краму вайсковай вопраткі «Зорачка» і атэлье «Дом вайсковага адзеньня» на галаўной сядзібе. Улучала 6 падразьдзяленьняў «Ваенсэрвіс» у Баранавічах, Берасьці, Віцебску, Горадні, Маладэчне і Слуцку, а таксама зь 2015 году гасьцініцу «40 гадоў Перамогі» па вуліцы Азгура, д. 3 у Менску. Аснову дзейнасьці забясьпечвалі салдацкія страўні пры вайсковых часьцях. Сярод іншага, працавалі станцыя тэхнічнага абслугоўваньня «ВаенАўтасэрвіс» у Валяр'янаве (Менскі раён) і 3 цырульні ў Менску, у тым ліку агульнадаступная на праспэкце Незалежнасьці, д. 117.
 
## Мінуўшчына
У 1992 годзе Міністэрства абароны Беларусі ўтварыла аддзел гандлю. 16 студзеня 1997 году прэзыдэнт Беларусі Аляксандар Лукашэнка падпісаў Указ № 64, якім пераўтварыў аддзел у Гандлёва-вытворчую ўправу пры Міністэрстве абароны. 23 ліпеня 2004 году міністар абароны Беларусі Леанід Мальцаў зацьвердзіў Загад № 659, якім пераўтварыў управу ва ўнітарнае прадпрыемства «Гандлёва-вытворчая ўправа пры Міністэрстве абароны».

На 2014 год прадпрыемства налічвала 135 кропак гандлю і грамадзкага харчаваньня, зь якіх каля 90 % месьцілася па-за вайсковымі часьцямі, а таксама 13 кропак побытавага абслугоўваньня. У склад прадпрыемства ўваходзілі падразьдзяленьні «Ваенсэрвіс» у Віцебску, Маладэчне, Берасьці, Горадні, Баранавічах і Слуцку. На ўсіх кропках працавала звыш 1700 чалавек. «ГВУ пры Мінабароны» аказвала гандлёва-побытавыя паслугі Міністэрству абароны і іншым сілавым ведамствам Беларусі, а таксама цывільнаму насельніцтву. Атэлье «Дом вайсковага адзеньня», дзе працавала 44 чалавекі, шыла для цывільных вопратку лясьнічага, паляўнічага і рыбалова. Асабісты пашыў ладзілі для вайскоўцаў-жанчынаў, афіцэраў і прапаршчыкаў. На «Дом вайсковага адзеньня» прыпадала каля 3 % таваразвароту прадпрыемства. На грамадзкае харчаваньне і гандаль прыпадала 50 і 47 %. Грамадзкае харчаваньне ажыцьцяўлялі ў 28 салдацкіх страўнях у гарнізонах, якія забясьпечвалі каля 25 % жаўнераў тэрміновай службы, а таксама ў 8 афіцэрскіх страўнях, якія падавалі толькі абед. Гандаль ладзілі праз буфэты і крамы пры вайсковых часьцях. У фірмовай краме «Зорачка» прадавалі берцы і фуражкі, дарожныя сумкі і сумкі заклічніка, пагоны і шаўроны, зорачкі і эмблемы, а таксама кнігі. Сярод іншага, пачалі ажыцьцяўляць грузаперавозкі і шынамантаж праз цэнтар «ВаенАўтасэрвіс», дзе таксама прадавалі шыны і дыскі. Вайскоўцам запасу ўсіх сілавых ведамстваў прапаноўвалі зьніжку. Дзейнічала сетка цырульняў у двух карпусах Міністэрства абароны Беларусі, Вайсковай акадэміі Беларусі, вайсковым мястэчку ў Масюкоўшчыне і агульнадаступная на Чырвонай вуліцы, д. 1, дзе таксама працаваў манікюрна-пэдыкюрны кабінэт. У верасьні 2014 году адчынілі масажны кабінэт, дзе таксама была зьніжка 5 % для вайскоўцаў.

На 2023 год Гандлёвы рэестар Беларусі згадваў 30 крамаў «ГВУ пры Мінабароны».

## Крыніцы

## Вонкавыя спасылкі
* 
** Здача ў арэнду плошчаў

Катэгорыя:Прадпрыемствы Менску
Катэгорыя:Першамайскі раён (Менск)
Катэгорыя:Беларускія кампаніі раздробавага гандлю
Катэгорыя:Узброеныя сілы Беларусі
Катэгорыя:Гандлёвыя дамы
Катэгорыя:Грамадзкае харчаваньне
Катэгорыя:Кампаніі, заснаваныя ў 1992 годзе